CELEX: 32016D0213(01)
Language: et
Date: 2016-02-12 00:00:00
Title: Komisjoni otsus, 12. veebruar 2016, millega luuakse euro võltsimise vastu võitlemise eksperdirühm

13.2.2016   
            
            
               ET
            
            
               Euroopa Liidu Teataja
            
            
               C 58/5
            
         KOMISJONI OTSUS,
   12. veebruar 2016,
   millega luuakse euro võltsimise vastu võitlemise eksperdirühm
   (2016/C 58/06)
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Komisjoni otsuses (EL) 2015/512 (1) on sätestatud, et majandus- ja rahandusküsimuste peadirektoraadi (edaspidi „peadirektoraat”) ülesandeks on valmistada ette komisjoni seadusandlikke ja regulatiivseid algatusi, mille eesmärk on kaitsta eurot võltsimise eest ning pakkuda selles valdkonnas koolitust ja tehnilist abi. Euro tulemuslikuks ja järjepidevaks võltsimise eest kaitsmiseks peab komisjon kasutama nõuandvasse organisse kuuluvate asjatundjate teadmisi.
            
         
               (2)
            
            
               Seepärast on vaja luua eksperdirühm, mis tegeleks euro pangatähtede ja -müntide võltsimise eest kaitsmisega, ning määrata kindlaks selle ülesanded ja struktuur.
            
         
               (3)
            
            
               Eksperdirühm peaks abistama komisjoni nii euro üldise kaitse tingimuste parandamisel seadusandlike algatuste alusel, et tõhustada võltsimise ärahoidmist ja selle vastu võitlemist, kui ka Euroopa Parlamendi ja nõukogu määruse (EL) nr 331/2014 (2) kohaldamisel. Eksperdirühm peaks samuti tegema tihedalt ja korrapäraselt koostööd liikmesriikide pädevate ametiasutuste, komisjoni, nõukogu otsusega 2003/861/EÜ (3) loodud Euroopa Tehnika- ja Teaduskeskuse, Euroopa Keskpanga ja Europoliga.
            
         
               (4)
            
            
               Eksperdirühma peaksid kuuluma liikmesriikide pädevate ametiasutuste, Euroopa Tehnika- ja Teaduskeskuse, Euroopa Keskpanga ja Europoli eksperdid.
            
         
               (5)
            
            
               Tuleks kehtestada nõuded, mille kohaselt eksperdirühma liikmed võivad teavet avaldada.
            
         
               (6)
            
            
               Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (4).
            
         
               (7)
            
            
               Asjakohane on kindlaks määrata käesoleva otsuse kohaldamisaeg. Komisjon kaalub sobival ajal, kas seda ajavahemikku oleks soovitatav pikendada,
            
         ON TEINUD JÄRGMISE OTSUSE:
   Artikkel 1
   Reguleerimisese
   Luuakse komisjoni euro võltsimise vastu võitlemise eksperdirühm (edaspidi „eksperdirühm”).
   Artikkel 2
   Eksperdirühma ülesanded
   Eksperdirühma ülesanded on järgmised:
   
               a)
            
            
               toetada komisjoni seadusandlike ettepanekute, delegeeritud õigusaktide või poliitiliste algatuste ettevalmistamisel, mille eesmärk on kaitsta euro pangatähti ja -münte võltsimise eest;
            
         
               b)
            
            
               teha euro tulemuslikuks ja järjepidevaks kaitsmiseks tihedalt ja korrapäraselt koostööd liikmesriikide pädevate ametiasutuste, komisjoni, Euroopa Tehnika- ja Teaduskeskuse, Euroopa Keskpanga ja Europoliga;
            
         
               c)
            
            
               vahetada strateegilise analüüsi tegemiseks teavet euro võltsimise ärahoidmise, võltsitud pangatähtede ja müntide käibelelaskmise vastase võitluse ja võltsimise mõju kohta ning luua selle valdkonna hea tava;
            
         
               d)
            
            
               anda komisjonile nõu ja pakkuda eksperditeadmisi liidu õigusaktide, programmide ja strateegiate rakendamisel, eelkõige seoses nõukogu määrusega (EÜ) nr 1338/2001 (5);
            
         
               e)
            
            
               pidada aru määruse (EL) nr 331/2014 kohaldamise üle.
            
         Artikkel 3
   Konsulteerimine
   Komisjon võib konsulteerida eksperdirühmaga euro üldise kaitse parandamiseks seadusandlike algatuste alusel, et tõhustada võltsimise ärahoidmist ja võltsimise vastu võitlemist (6).
   Artikkel 4
   Koosseis ja esindajate määramine
   1.   Eksperdirühma liikmed on liikmesriikide ametiasutused, Euroopa Tehnika- ja Teaduskeskus, Euroopa Keskpank ja Europol.
   2.   Liikmed teavitavad komisjoni määratud esindajatest.
   3.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Toimimine
   1.   Komisjoni pädev talitus määrab ametisse eksperdirühma esimehe.
   2.   Komisjoni esindaja võib kutsuda rühma töös vastavalt vajadusele osalema väliseksperte, kes on pädevad koosoleku konkreetses päevakorraküsimuses. Lisaks võib komisjoni esindaja anda vaatleja staatuse üksikisikule, eksperdirühmade horisontaalsete eeskirjade (7) eeskirja 8 lõikes 3 määratletud organisatsioonile ja kandidaatriikidele.
   3.   Eksperdirühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, samuti komisjoni otsustes (EL, Euratom) 2015/443 (8) ja (EL, Euratom) 2015/444 (9) sätestatud komisjoni julgeolekunorme seoses ELi salastatud teabe kaitsmisega. Kui kõnealused isikud neid nõudeid ei järgi, võib komisjon võtta kõik asjakohased meetmed.
   4.   Eksperdirühma koosolekud peetakse komisjoni ruumides. Komisjon tagab sekretariaaditeenuste osutamise.
   5.   Eksperdirühm võtab eksperdirühmade standardtöökorra alusel vastu oma töökorra.
   6.   Komisjon avaldab eksperdirühma tegevuse kohta kõik sellised asjaomased dokumendid nagu päevakord, protokoll ja osalejate esildised kas komisjoni eksperdirühmade ja muude samalaadsete üksuste registris või kõnealuseid dokumente sisaldaval spetsiaalsel veebisaidil, millele registris on link. Asjaomaseid dokumente ei avaldata juhul, kui see kahjustaks Euroopa Parlamendi ja nõukogu määruse (EÜ) nr 1049/2001 (10) artikli 4 kohaselt avaliku või erahuvi kaitset.
   Artikkel 6
   Koosolekutega seotud kulud
   1.   Eksperdirühma töös osalejatele ei maksta nende osutatud teenuste eest tasu.
   2.   Komisjon hüvitab eksperdirühma töös osalejate sõidu- ja elamiskulud komisjonis kehtiva korra kohaselt.
   3.   Nimetatud kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kohaldamine
   Käesolevat otsust kohaldatakse alates selle vastuvõtmise päevast kuni 31. detsembrini 2025.
   
      Brüssel, 12. veebruar 2016
      
         
            Komisjoni nimel
         
         
            komisjoni liige
         
         Pierre MOSCOVICI
      
   
   
      (1)  Komisjoni 25. märtsi 2015. aasta otsus (EL) 2015/512, millega muudetakse otsust 1999/352/EÜ, ESTÜ, Euratom, millega asutatakse Euroopa Pettustevastane Amet (ELT L 81, 26.3.2015, lk 4).
   
      (2)  Euroopa Parlamendi ja nõukogu 11. märtsi 2014. aasta määrus (EL) nr 331/2014, millega luuakse vahetus-, abi- ja koolitusprogramm euro kaitsmiseks võltsimise eest (programm „Perikles 2020”) ja tunnistatakse kehtetuks nõukogu otsused 2001/923/EÜ, 2001/924/EÜ, 2006/75/EÜ, 2006/76/EÜ, 2006/849/EÜ ja 2006/850/EÜ (ELT L 103, 5.4.2014, lk 1).
   
      (3)  Nõukogu 8. detsembri 2003. aasta otsus 2003/861/EÜ, mis käsitleb võltsitud euromüntidega seotud analüüsimist ja koostööd (ELT L 325, 12.12.2003, lk 44).
   
      (4)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (5)  Nõukogu 28. juuni 2001. aasta määrus (EÜ) nr 1338/2001, milles sätestatakse euro võltsimise takistamiseks vajalikud meetmed (EÜT L 181, 4.7.2001, lk 6).
   
      (6)  Vastavalt nõukogu määruse (EÜ) nr 1338/2001 põhjendusele 12.
   
      (7)  K(2010) 7649 (lõplik).
   
      (8)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
   
      (9)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
   
      (10)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).